SPOROČILO KOMISIJE

Izkoriščanje vseh prednosti digitalnih COVID potrdil EU:

podpiranje prostega gibanja državljanov in okrevanja sektorja zračnega prevoza s smernicami in priporočili za države članice EU

(2021/C 313/02)

1. Uvod

Digitalno COVID potrdilo EU (1) se od 1. julija 2021 uporablja v vseh državah članicah Evropske unije. Uspešno je bil uveden digitalni sistem EU za izdajanje, preverjanje in priznavanje brezplačnih potrdil, ki služijo kot dokazilo o cepljenju proti COVID-19, negativnem rezultatu testa na SARS-CoV-2 ali preboleli bolezni. Evropska komisija, Evropski parlament in Svet ter nacionalni organi so skupaj razvili povsem nov sistem, ki naj bi pripomogel k ponovni vzpostavitvi prostega gibanja v Uniji, ter v rekordnem času tudi zagotovili njegovo uspešno delovanje. Digitalno COVID potrdilo EU bo imelo ob uspešni kampanji cepljenja, ki pomeni mejnik v boju proti pandemiji, znaten pozitiven vpliv na vsakdanje življenje državljanov in prebivalcev EU. To dopolnjujejo druge pobude, ki državljanom pomagajo uveljavljati pravico do prostega gibanja, kot so skupni pristop k omejevanju prostega gibanja zaradi pandemije COVID-19, dogovorjen v Priporočilu Sveta (EU) 2020/1475 (2), tedenski zemljevid z barvami semaforja, ki ga pripravlja in objavlja Evropski center za preprečevanje in obvladovanje bolezni (3), informativna platforma Re-open EU (4) ter evropski znak za covid-19 varnost v turizmu za turistične obrate (5).

Od predstavitve zakonodajnega predloga Evropske komisije do operacionalizacije digitalnega COVID potrdila EU so minili le štirje meseci, kar je ponovno pokazalo resnično dodano vrednost evropskega sodelovanja. To je bilo mogoče zaradi zavezanosti in predanosti zakonodajalcev EU in tehničnih strokovnjakov na evropski in nacionalni ravni v vseh državah članicah, pa tudi v industriji. Novi rekordi so bili doseženi tudi pri uvajanju digitalnega COVID potrdila EU: doslej je bilo izdanih že več kot 270 milijonov digitalnih potrdil, kar kaže na veliko zanimanje za njihovo uporabo. Potrdila so že interoperabilna v več kot 30 državah. Z operacionalizacijo digitalnega COVID potrdila EU smo veliko bližje uresničitvi splošnega cilja olajšanja uveljavljanja pravice do prostega gibanja znotraj Unije med pandemijo COVID-19, določenega v uredbah o digitalnem COVID potrdilu EU.

Digitalno COVID potrdilo EU se je začelo uporabljati v času, ko sta skoraj dve tretjini odrasle populacije v Uniji prejeli vsaj en odmerek cepiva proti COVID-19, Unija pa je prejela dovolj odmerkov cepiva, da doseže cilj polnega cepljenja vsaj 70 % odrasle populacije pred koncem poletja 2021.

Zračni prevoz je eden prvih primerov obsežne uporabe digitalnega COVID potrdila EU. Do začetka julija 2021 se je zračni promet povečal za 20 %, pri čemer se pričakuje, da bo julija dosegel več kot 60 % ravni prometa iz leta 2019 (6). Obseg zračnega prometa se čez poletje še naprej povečuje, saj državljani in prebivalci EU znova skušajo koristiti svobodo gibanja ter se odpravljajo na počitnice, obiskujejo prijatelje in sorodnike ali odhajajo na poslovna potovanja. Potovalnemu in turističnemu sektorju se obetajo velike koristi od uvedbe digitalnega COVID potrdila EU. Hitro rastoči zračni promet kaže, da digitalno COVID potrdilo EU lahko okrepi okrevanje in hkrati pomaga obvladovati pandemijo. Obenem si morajo ob vse večjem številu potnikov v zračnem prometu vsi udeleženi akterji prizadevati za zagotovitev nemotenega izvajanja, zlasti kar zadeva preverjanje potrdil. Kot je navedeno spodaj, je bilo v študiji Komisije ugotovljeno, da trenutno obstaja 15 različnih kombinacij preverjanja digitalnega COVID potrdila EU, pri čemer naj bi nekatere vključevale nepotrebno podvajanje. Kot je navedeno v protokolu EASA/ECDC za varovanje zdravja v letalstvu v zvezi s COVID-19, v primeru, da je bilo preverjanje zanesljivo opravljeno pred odhodom, ni zdravstvenih razlogov za dodatno preverjanje istega potrdila pozneje med potovanjem. Usklajen pristop bi pomagal preprečiti morebitni pritisk na sisteme zračnega prevoza in omogočil polno izkoriščanje prednosti digitalnega COVID potrdila EU tako v smislu zdravstvene politike kot v smislu zdravja posameznih potnikov in priročnosti zanje.

Obseg zračnega prevoza v tretje države in iz njih je še vedno majhen. Digitalno COVID potrdilo EU je bilo sicer razvito zlasti z namenom olajšanja potovanj znotraj Unije, vendar bi lahko postalo svetovni standard za olajšanje mednarodnih potovanj. Ta sistem je bil že od začetka zasnovan kot odprtokodna rešitev, ki naj bi prispevala k skupnemu boju proti pandemiji.

V sistem digitalnega COVID potrdila EU so že vključene vse partnerice iz Evropskega gospodarskega prostora (EGP) in Švica (7). Kot je določeno v Uredbi, Komisija tudi dejavno sodeluje pri večstranskem delu v zvezi z digitalnimi potrdili, zlasti z Mednarodno organizacijo civilnega letalstva (ICAO) in Svetovno zdravstveno organizacijo (SZO), da bi zagotovila visoke standarde in interoperabilnost. Poleg tega so se številni mednarodni partnerji obrnili na Unijo v okviru bilateralnih odnosov in jo zaprosili za več informacij o sistemu digitalnega COVID potrdila EU. Vse tehnične specifikacije so javno dostopne (8), Evropska komisija pa že sodeluje z zainteresiranimi mednarodnimi partnerji, ki želijo vzpostaviti varen sistem preverjanja digitalnih COVID potrdil in uporabljati sistem digitalnega COVID potrdila EU.

2. Preverjanje digitalnih COVID potrdil EU v zračnem prometu

Cilj digitalnega COVID potrdila EU je imetnikom olajšati uveljavljanje pravice do prostega gibanja (9) med pandemijo COVID-19. Državam članicam zagotavlja zanesljivo orodje za preverjanje upoštevanja omejitev prostega gibanja, uvedenih v odziv na pandemijo COVID-19 (10).

Varno preverjanje je ključni element digitalnega COVID potrdila EU. Države članice EU v skladu z okvirom, vzpostavljenim z Uredbo (EU) 2021/953 (11), same odločajo, če in kako bodo preverjale digitalna COVID potrdila EU. Usklajen pristop bi lahko prispeval k racionalizaciji tega postopka. Države članice EU takšno preverjanje opravljajo na številne različne načine, da bi izvajale nekatere javnozdravstvene ukrepe, kot so zahteve za vstop v primeru čezmejnih potovanj. Člen 3(9) Uredbe (EU) 2021/953 določa, da morajo izvajalci storitev čezmejnega prevoza, imenovani za preverjanje, zagotoviti, da se preverjanje digitalnih COVID potrdil EU vključi v delovanje čezmejne prometne infrastrukture, kot so letališča, pristanišča ter železniške in avtobusne postaje, kakor je ustrezno.

Ključno je, da države članice državljane in izvajalce storitev hitro obvestijo o ukrepih, sprejetih za odpravo ali uvedbo omejitev potovanj. Države članice, vključene v mrežo e-zdravje, so se ob podpori Komisije dogovorile o sklopu smernic (12) za kodifikacijo pravil za potrjevanje, ki bi močno olajšala postopek preverjanja.

Digitalno preverjanje digitalnih potrdil je skupaj z zahtevo glede izpolnjevanja obrazcev za lokalizacijo potnikov, ki so jo uvedle države članice EU, namenjeno preprečevanju ozkih grl ter zmanjševanju možnosti gneče in dolgih čakalnih vrst na letališčih, zlasti v času konic. Gnečo bi bilo treba preprečiti, da se zmanjša tveganje okužbe s COVID-19. Točen način in časovni okvir preverjanja bosta vplivala na uspešnost preprečevanja ozkih grl. Letališča in letalski prevozniki so že sprejeli ukrepe za obvladovanje naraščajočega pretoka potnikov, kot sta ponovno odprtje zaprtih terminalov in povečanje števila zaposlenih na okencih letalskih prevoznikov za prijavo na let ali informacijskih okencih. To je pripomoglo k obvladovanju prvega povečanja števila potnikov, vendar najverjetneje ne bo dovolj za zadovoljitev potreb po zmogljivostih, pričakovanih v nadaljevanju poletja 2021. Letališča, ki so bila preobremenjena že v letu 2019, bodo verjetno na robu zmogljivosti pri 50–60 % obsega prometa iz leta 2019. Čeprav dosedanje razmere še niso povzročile velike preobremenjenosti, so letališča EU že na začetku julija 2021 obratovala s približno 45 % obsega potniškega prometa v primerjavi z letom 2019. Nemotena potniška izkušnja bo izvajalcem storitev omogočila obvladovanje povečanega potniškega zračnega prometa v prihodnjih tednih.

V nekaterih državah članicah EU digitalna COVID potrdila EU preverjajo letalski prevozniki, zato je pomembno, da imajo na voljo potrebno programsko opremo za preverjanje. Po nedavni raziskavi Evropske sekcije Mednarodnega letališkega sveta (ACI Europe) sta glavni težavi, s katerima se srečujejo upravljavci letališč, podvajanje preverjanj (64 %) in preverjanje na letališčih (54 %). V isti raziskavi je 82 % upravljavcev navedlo, da se digitalna COVID potrdila EU pred odhodom ne preverjajo drugod kot na letališču (13). V nekaterih državah članicah EU se nekatera pravila še vedno razlikujejo od smernic mreže e-zdravje, sprejetih na ravni EU.

Raziskava v državah članicah EU o preverjanju digitalnih COVID potrdil EU v zračnem prometu je pokazala, da trenutno obstaja 15 različnih načinov organizacije postopka preverjanja. Nekatere države članice EU so se na primer odločile, da odgovornost za preverjanje digitalnih COVID potrdil EU prenesejo na letališča, druge so za to pooblastile letalske prevoznike, tretje pa oboje. Številne države članice EU so se odločile tudi za preverjanje digitalnih COVID potrdil EU prispelih potnikov s strani javnih organov. Digitalno COVID potrdilo EU je bilo med drugim razvito kot orodje za spodbujanje neoviranih potovanj, zlasti znotraj schengenskega območja, pri čemer pa je pomembno poudariti, da to potrdilo ni ne potovalni dokument ne predpogoj za potovanje (14).

Digitalno COVID potrdilo EU je orodje, ki bo enotnemu trgu EU za zračni promet omogočilo obvladovanje povečanega pretoka potnikov v poletnih mesecih leta 2021 in med okrevanjem. Po skupnem uspehu operacionalizacije digitalnega COVID potrdila EU mora naslednji korak zajemati nadaljnje spodbujanje varnih in neoviranih potovanj med pandemijo.

Službe Evropske komisije so v informativnem gradivu z naslovom Making the most of the EU Digital COVID Certificates in aviation: Recommendations and guidance for Member States (Čim boljše izkoriščanje digitalnih COVID potrdil EU v letalstvu: priporočila in smernice za države članice) (15) z dne 28. junija 2021 objavile operativna priporočila. Mreža e-zdravje, ki jo sestavljajo nacionalni zdravstveni strokovnjaki, je 30. junija 2021 sprejela smernice (16) o tehničnih in operativnih vidikih uporabe digitalnega COVID potrdila EU v zračnem prometu. V teh smernicah je predstavljenih več možnosti za preverjanje, ki so izvedljive tako s pravnega (kar zadeva varstvo podatkov v EU in polno skladnost s splošno uredbo EU o varstvu podatkov (17)) kot s tehničnega vidika.

Namen tega sporočila je zagotoviti splošna načela, dobre prakse, priporočila in smernice, ki bodo državam članicam EU olajšali preverjanje digitalnih COVID potrdil EU v letalstvu ob začetku vrhunca poletne potovalne sezone in pozneje. Ti bodo sprva relevantni predvsem za letalski prevoz, postopoma pa bi jih bilo treba prenesti tudi na druge vrste prevoza (npr. trajekte, križarke, železniški in cestni prevoz), kadar je to mogoče in ob upoštevanju njihovih posebnosti.

3. Priporočeni pristop

V tem oddelku je določena vrsta smernic in priporočil, naslovljenih na države članice EU. Pomembno vlogo in odgovornost pri zagotavljanju polnega izkoriščanja digitalnega COVID potrdila EU v letalstvu bodo imeli tudi letalski prevozniki in letališča kot akterji, ki so najbližje potnikom.

Uredba (EU) 2021/953 določa, da se brez poseganja v pristojnost držav članic, da uvedejo omejitve zaradi javnega zdravja, države članice EU, kadar priznavajo digitalno COVID potrdilo EU, vzdržijo uvajanja dodatnih omejitev prostega gibanja, kot je dodatno s potovanjem povezano testiranje na okužbo s SARS-CoV-2 ali s potovanjem povezana karantena ali samoosamitev, razen če so potrebne in sorazmerne za namen varovanja javnega zdravja v odziv na pandemijo COVID-19, tudi ob upoštevanju razpoložljivih znanstvenih dokazov, vključno z epidemiološkimi podatki, ki jih ECDC objavi na podlagi Priporočila (EU) 2020/1475. V Priporočilu (EU) 2020/1475 je določeno, da bi morale države članice EU pri sprejemanju in uporabi omejitev prostega gibanja spoštovati načela prava EU, zlasti načeli sorazmernosti in nediskriminacije, ter delovati usklajeno.

Da bi povečali jasnost za potnike in jim zagotovili nemoteno potovalno izkušnjo, morajo biti vsi akterji v postopku preverjanja v celoti seznanjeni s svojo vlogo in dejanji, ki se od njih zahtevajo. Za neovirano izvajanje digitalnega COVID potrdila EU je bistveno, da vse države članice EU zadevnim deležnikom in širši javnosti zagotovijo jasne, celovite in pravočasne informacije o morebitnih omejitvah prostega gibanja. Države članice EU bi morale zagotoviti, da so informacije, objavljene na spletnem mestu Re-open EU, popolne, posodobljene in lahko razumljive, in sicer tako za države članice EU kot za tretje države.

Države članice bi morale prav tako zagotoviti popolno preglednost pri objavi in posodabljanju veljavnih pravil za potrjevanje. Ta pravila bi bilo treba objaviti na prehodu EU za digitalno COVID potrdilo, ki podpira to funkcijo in pošilja informacije aplikacijam za preverjanje in aplikacijam mobilne denarnice. Ta pravila bi morala biti dana na voljo tudi na platformi Re-open EU. Zaradi preglednosti bi morala pravila jasno vključevati vse ustrezne informacije, kot so seznami cepiv, za katera se potrdila sprejemajo. Informacije, ki jih trenutno objavljajo države članice, potnikom niso vedno jasne.

Države članice EU bi morale zagotoviti, da so letalski prevozniki, letališko osebje ali drugi akterji, pooblaščeni za preverjanje digitalnih COVID potrdil EU, v celoti obveščeni o svoji vlogi in dejanjih, ki se od njih zahtevajo. Te informacije bi morale biti javno dostopne, da se potnike obvesti o tem, kje lahko pričakujejo ustrezna preverjanja.

— Priporočilo 1: Države članice EU bi morale izvajalcem storitev in potnikom zagotoviti popolne, razumljive in pracočasne informacije o zahtevah in postopkih preverjanja.

— Priporočilo 2: Države članice EU bi morale zagotoviti, da so informacije, objavljene na spletnem mestu Re-open EU, popolne, posodobljene in lahko razumljive.

Razvoj interoperabilnih digitalnih COVID potrdil EU je doslej največji korak k preprečevanju uporabe različnih digitalnih potrdil v posameznih državah članicah EU, ki bi temeljila na različnih tehničnih specifikacijah. Države članice EU so prek mreže e-zdravje odobrile smernice o pravilih za potrjevanje digitalnih COVID potrdil EU, da bi omogočile ne le preverjanje verodostojnosti potrdila, temveč tudi njegovo skladnost z ustreznimi pravili glede potovanj. Kadar se od letalskih prevoznikov ali upravljavcev letališč zahteva preverjanje digitalnih COVID potrdil EU, bi morale države članice EU objavljati in posodabljati pravila za potrjevanje. Čeprav mora obstajati možnost, da se digitalno COVID potrdilo EU predloži osebno na letališču odhoda in se izvede ročno preverjanje glede na veljavna poslovna pravila, bi morali izvajalci storitev in organi podpirati elektronske postopke preverjanja poslovnih pravil. To bo pospešilo postopke preverjanja.

— Priporočilo 3: Države članice EU bi morale v postopke preverjanja vključiti veljavna pravila glede potovanj in izvajalcem dejavnosti dati na voljo aplikacijo za preverjanje, ki preverja zadevna pravila v skladu s smernicami o pravilih za potrjevanje, dogovorjenimi v okviru mreže e-zdravje (18).

— Priporočilo 4: Države članice EU bi morale pravila za potrjevanje potovanj dati na voljo na prehodu EU za digitalno COVID potrdilo in jih redno posodabljati.

— Priporočilo 5: Države članice EU bi morale, kadar je to mogoče, uporabljati elektronska sredstva za preverjanje v skladu z ustreznimi smernicami mreže e-zdravje.

Digitalna COVID potrdila EU temeljijo na okviru zaupanja, o katerem so se dogovorile ter ga vzpostavile in ga posodabljajo Komisija in države članice v skladu z veljavnimi pravili iz Uredbe (EU) 2021/953. Ta okvir zaupanja zagotavlja zanesljivo in varno izdajanje in preverjanje potrdil. Kot je navedeno v protokolu EASA/ECDC za varovanje zdravja v letalstvu v zvezi s COVID-19 (19), v primeru, da je bilo preverjanje zanesljivo opravljeno pred odhodom, z epidemiološkega vidika dodatno preverjanje istega potrdila pozneje med potovanjem ni upravičeno. Takemu podvajanju bi se bilo treba izogibati. Države članice bi morale zato digitalna COVID potrdila EU prednostno preverjati pred odhodom. To je ustrezno tudi z vidika zdravstvene varnosti, saj bi pripomoglo k zmanjšanju tveganja, da bi potovali bolni potniki. Preverjanje ob prihodu bi se lahko izvajalo po pristopu, ki temelji na tveganju.

Da bi preprečili podvajanje preverjanj, tj. preverjanje s strani več kot enega akterja (npr. letalskih prevoznikov in javnih organov), bi morali organi, letališča in letalski prevozniki v čim večji meri izvajati ureditve „vse na enem mestu“ ob odhodu. Države članice EU bi se zato morale izogibati zahtevam po preverjanju digitalnih COVID potrdil EU več kot enkrat med posameznim letalskim potovanjem (npr. ob prijavi na let na letališču in nato še enkrat ob vkrcanju). Omeniti velja, da nobena zahteva po preverjanju potrdil, uvedenih z Uredbo (EU) 2021/953, sama po sebi ne upravičuje začasne ponovne uvedbe kontrol na notranjih mejah.

V skladu z navedenim protokolom EASA/ECDC za varovanje zdravja v letalstvu v zvezi s COVID-19 je z zdravstvenega vidika najučinkovitejša možnost preverjanje digitalnih COVID potrdil EU pred prihodom na letališče odhoda. Vendar trenutno 82 % upravljavcev letališč poroča, da se digitalna COVID potrdila EU pred odhodom drugod kot na letališču ne preverjajo (20). Države članice EU in izvajalce storitev prevoza se močno spodbuja, naj zagotovijo, da se preverjanje opravi čim prej, po možnosti med spletno prijavo na let pri letalskem prevozniku ali prek spletnega portala/storitve države članice EU, pod pogojem, da ta poteka v skladu s členom 4(2) Uredbe (EU) 2021/953.

Kadar država članica prihoda za potnike, ki imajo digitalno COVID potrdilo EU, odpravi nekatere omejitve potovanj, povezane z zdravjem, bi morala država članica odhoda zagotoviti, da vsi potniki pred vkrcanjem na letalo predložijo svoje digitalno COVID potrdilo EU. Vedno bi morala imeti prednost preverjanja drugod kot na letališču, kljub temu pa bi bilo treba za vse potnike, ki potrdila ne predložijo drugod kot na letališču, preverjanje opraviti na letališču odhoda. V primeru preverjanj na letališčih bi bilo treba uporabiti sredstva, ki so sorazmerna z obsegom preverjanj, da se zagotovi stalen nemoten pretok potnikov.

Sodelovanje med državami članicami in izvajalci storitev prevoza je bistveno za uresničitev teh rešitev, pri čemer je potrebno nadaljnje delo, da bodo temeljile na preskušenih rešitvah. Tako bi zagotovili, da postopek preverjanja na letališču ne bo izničil pozitivnih učinkov digitalnega COVID potrdila EU v smislu priročnosti za potnike in pretoka potnikov ter bo omejeno morebitno tveganje za zdravstveno varnost. Vendar pa bi bilo po mnenju mreže e-zdravje za to možnost „lahko potrebnega veliko časa za razvoj in preskušanje, kar bi lahko privedlo do izvajanja po poletju 2021“ (21).

Digitalno COVID potrdilo EU in varstvo podatkov Okvir zaupanja za digitalno COVID potrdilo EU zagotavlja najvišjo raven varstva podatkov v skladu z Uredbo (EU) 2016/679 Evropskega parlamenta in Sveta (22) (splošna uredba o varstvu podatkov). Izvajalci storitev prevoza, kot so letalski prevozniki, lahko obdelujejo informacije, ki so potrebne za izpolnjevanje obveznosti preverjanja, določenih z veljavno nacionalno zakonodajo, pod pogojem, da ne hranijo nobenih osebnih podatkov iz kod QR, kot je izrecno navedeno v Uredbi. To pomeni, da pravna podlaga, ki letalskim prevoznikom omogoča preverjanje digitalnih COVID potrdil EU, velja že med postopkom spletne prijave na let, kar lahko prepreči ozka grla in gnečo na letališčih.

— Priporočilo 6: Države članice EU bi morale zagotoviti, da se preverjanje digitalnih COVID potrdil EU opravi čim prej in po možnosti pred prihodom potnika na letališče odhoda.

— Priporočilo 7: Države članice EU bi morale zagotoviti, da so izvajalci storitev pooblaščeni za preverjanje digitalnih COVID potrdil EU in sodelujejo z letalskimi prevozniki, da se olajša vključevanje postopka preverjanja v postopke prijave na let v skladu z določbami uredbe o digitalnem COVID potrdilu EU.

Ukrepi v zvezi s potovanji, kot je obrazec za lokalizacijo potnika ali digitalno COVID potrdilo EU, so dopolnilna orodja, katerih namen je podpreti varen ponovni zagon potovalnih dejavnosti, obenem pa okrepiti zmogljivosti držav članic EU za sledenje stikom in zmanjšati tveganje prenosa. Po možnosti naj bi prinesli čim manj neprijetnosti za potnike in njihovo potovalno izkušnjo. Tudi zbiranje obrazcev za lokalizacijo potnikov bi moralo podobno kot preverjanje digitalnih COVID potrdil EU potekati čim prej in po možnosti pred prihodom potnika na letališče odhoda, da se prepreči podvajanje postopkov za potnike.

Možni scenariji Pred prihodom na letališče odhoda bi lahko razmislili o dveh možnih scenarijih preverjanja digitalnih COVID potrdil EU: 1) Preverjanje med spletno prijavo na let pri letalskem prevozniku. Ta primer uporabe ima operativne prednosti v smislu preverjanja potnikove dokumentacije v zvezi z zdravjem na enem mestu in pred prihodom na letališče odhoda, poleg tega pa s tehničnega vidika njegovo izvajanje ni preveč zapleteno. Treba je tudi opomniti, da Uredba (EU) 2021/953 in splošna uredba o varstvu podatkov izvajalcem storitev prevoza omogočata obdelavo zdravstvenih podatkov pod pogojem, da teh podatkov ne hranijo, če je tak primer uporabe določen z nacionalno zakonodajo. 2) Preverjanje potovalnih dokumentov s posebnimi aplikacijami in spletno storitvijo, razvito v skladu z Uredbo (EU) 2021/953. Po tem scenariju bi se lahko predvidela kombinacija preverjanja digitalnih COVID potrdil EU ter obrazcev za lokalizacijo potnikov zadevne države članice (v digitalni obliki) in drugih zdravstvenih ukrepov/zahtev. Tudi pri tem primeru uporabe bi prednost pomenilo preverjanje zdravstvenih dokumentov potnika na enem mestu in pred prihodom na letališče odhoda. Ker pa druga rešitev v večini držav članic ni na voljo in je za njeno uvedbo potreben čas za razvoj in preskušanje, bi morale države članice in Komisija sodelovati, da bi se omogočilo njeno izvajanje čim prej po poletju 2021 (glej oddelek 6.1 smernic mreže e-zdravje za potrjevanje digitalnih COVID potrdil EU v zračnem prevozu) (23).

— Priporočilo 8: Države članice EU bi si morale prizadevati za boljše usklajevanje preverjanja obrazcev za lokalizacijo potnikov in digitalnih COVID potrdil EU. Države članice EU bi morale tesno sodelovati z izvajalci storitev prevoza, da se omogoči hkratno preverjanje digitalnih COVID potrdil EU in zbiranje drugih informacij v zvezi s potovanji, na primer obrazcev za lokalizacijo potnikov.

— Priporočilo 9: Države članice EU bi si morale prizadevati za rešitve, ki bi lahko podprle preverjanje digitalnih COVID potrdil EU in zbiranje podatkov iz obrazcev za lokalizacijo potnikov, in sicer s ciljem, da se ta funkcija uvede jeseni letos.

4. Zaključek

Hiter razvoj in operacionalizacija digitalnega COVID potrdila EU predstavljata mejnik in ključni prispevek v boju proti pandemiji. Učinkovito dokazujeta, da lahko Evropa v rekordnem času doseže konkretne rezultate, ki pozitivno vplivajo na življenje več sto milijonov državljanov, prebivalcev in obiskovalcev EU. Digitalno COVID potrdilo EU podpira ponovno vzpostavitev prostega gibanja v Evropi, obenem pa ohranja visoko raven obvladovanja pandemije, zlasti zaradi zanesljivosti in preproste uporabe. Je tudi ključni element ponovnega oživljanja potovalnega in turističnega sektorja, ki sta med najbolj prizadetimi zaradi pandemije. Evropska komisija, Evropski parlament in Svet ter države članice EU so z digitalnim COVID potrdilom EU skupaj mobilizirale in uresničile pomembna prizadevanja za razvoj orodja, ki bi to omogočilo že v času poletne potovalne sezone 2021. Zdaj potekajo nadaljnja prizadevanja za razširitev priznavanja digitalnega COVID potrdila EU in podobnih zdravstvenih dokazil na tretje države (v obeh smereh), na podlagi česar bi lahko v primeru ustreznih epidemioloških razmer obojestransko ponovno odprli mednarodna potovanja.

Uskladitev in digitalizacija protokolov preverjanja sta ključna, da se evropskim potnikom zagotovi nemotena izkušnja. Smernice in splošna načela iz tega sporočila naj bi prispevali k potovanjem brez ovir. Komisija poziva države članice in vse akterje iz ekosistema zračnega prevoza, naj si na podlagi priporočil iz tega sporočila skupaj prizadevajo za bolj usklajeno izvajanje digitalnega COVID potrdila EU. Ta pristop, ki se priporoča za letalski prevoz, bi se lahko postopoma začel uporabljati tudi za druge vrste prevoza.

(1) Uredba (EU) 2021/953 Evropskega parlamenta in Sveta z dne 14. junija 2021 o okviru za izdajanje, preverjanje in priznavanje interoperabilnih potrdil o cepljenju, testu in preboleli bolezni v zvezi s COVID-19 (digitalno COVID potrdilo EU) za olajšanje prostega gibanja med pandemijo COVID-19 (UL L 211, 15.6.2021, str. 1) ter Uredba (EU) 2021/954 Evropskega parlamenta in Sveta z dne 14. junija 2021 o okviru za izdajanje, preverjanje in priznavanje interoperabilnih potrdil o cepljenju, testu in preboleli bolezni v zvezi s COVID-19 (digitalno COVID potrdilo EU) v zvezi z državljani tretjih držav, ki se zakonito nahajajo ali prebivajo na ozemlju držav članic med pandemijo COVID-19 (UL L 211, 15.6.2021, str. 24).

(2) Priporočilo Sveta (EU) 2020/1475 z dne 13. oktobra 2020 o usklajenem pristopu k omejevanju prostega gibanja v odziv na pandemijo COVID-19 (UL L 337, 14.10.2020, str. 3).

(3) https://www.ecdc.europa.eu/en/covid-19/situation-updates/weekly-maps-coordinated-restriction-free-movement

(4) https://reopen.europa.eu/sl/

(5) https://ec.europa.eu/growth/content/new-european-tourism-covid-19-safety-seal-available_en

(6) Eurocontrol, Dnevno nihanje prometa na območju mreže za upravljanje zračnega prometa, 8. julij 2021 (https://www.eurocontrol.int/Economics/DailyTrafficVariation-States.html?ectl-public).

(7) Potrdila o cepljenju, testu in preboleli bolezni v zvezi s COVID-19, ki jih izdaja Švica v skladu s švicarsko odredbo o COVID-19 potrdilu, se že štejejo za enakovredne potrdilom, izdanim v skladu z Uredbo (EU) 2021/953, kot je določeno v Izvedbenem sklepu Komisije (EU) 2021/1126 z dne 8. julija 2021 o enakovrednosti potrdil o COVID-19, ki jih izdaja Švica, in potrdil, izdanih v skladu z Uredbo (EU) 2021/953 Evropskega parlamenta in Sveta (UL L 243, 9.7.2021, str. 49).

(8) Specifikacije v zvezi z digitalnim COVID potrdilom EU, ki zajemajo strukturo podatkov in mehanizme šifriranja, vključno s kodo QR, za omogočanje branja in preverjanja vseh potrdil (v elektronski in papirni različici) po vsej EU, so na voljo na naslovu https://ec.europa.eu/health/ehealth/covid-19_sl

(9) Kot je določena v členu 21 Pogodbe o delovanju Evropske unije in se izvaja z Direktivo 2004/38/ES.

(10) Uvodna izjava 6 Uredbe (EU) 2021/953.

(11) V skladu s členom 10(3) Uredbe (EU) 2021/953 morajo osebne podatke, vključene v digitalna COVID potrdila EU, obdelati pristojni organi ciljne ali tranzitne države članice ali izvajalci storitev čezmejnega potniškega prevoza, ki jim nacionalno pravo nalaga izvajanje nekaterih javnozdravstvenih ukrepov med pandemijo COVID-19, in sicer samo za preverjanje in potrditev cepljenja, rezultata testa ali prebolele bolezni imetnika. V ta namen so osebni podatki omejeni na to, kar je nujno potrebno. Osebni podatki, do katerih se dostopa na podlagi navedenega odstavka, se ne hranijo. V skladu z uvodno izjavo 30 Uredbe bi državljani Unije ali njihovi družinski člani, ki nimajo potrdila o cepljenju, skladnega z zahtevami iz Uredbe, morali imeti vsako razumno možnost, da na drug način dokažejo, da bi morali biti upravičeni do izvzetja iz zadevnih omejitev prostega gibanja, ki ga država članica določa za imetnike potrdil o cepljenju.

(12) https://ec.europa.eu/health/sites/default/files/ehealth/docs/eu-dcc_validation-rules_en.pdf

(13) Vključenih je bilo 27 upravljavcev in 92 letališč iz 19 evropskih držav (Avstrija, Belgija, Finska, Francija, Nemčija, Grčija, Madžarska, Irska, Italija, Latvija, Litva, Nizozemska, Poljska, Portugalska, Romunija, Španija, Švedska, Švica). Prek teh letališč potuje 58 % skupnega števila potnikov na območju EU, EGP in Švice.

(14) Namen digitalnega COVID potrdila EU je olajšati uresničevanje pravice do prostega gibanja in bivanja na območju držav članic z vzpostavitvijo zavezujočega skupnega okvira, ki se neposredno uporablja v vseh državah članicah. Ta skupni okvir bi moral prispevati k lažji usklajeni postopni odpravi omejitev prostega gibanja, ki so jih v skladu s pravom Unije uvedle države članice za omejitev širjenja SARS-CoV-2. V vsakem primeru države članice v skladu s točko 12 Priporočila Sveta (EU) 2020/1475 ne bi smele omejevati prostega gibanja oseb, ki potujejo na območja v drugi državi članici, opredeljena kot „zelena“, ali z njih. Od teh oseb se zato ne bi smelo zahtevati predložitve digitalnega COVID potrdila EU.

(15) https://ec.europa.eu/transport/modes/air/news/2021-06-28-eu-digital-covid-certificates-in-aviation_en

(16) https://ec.europa.eu/health/sites/default/files/ehealth/docs/covid-certificate_air-transport_en.pdf

(17) Uredba (EU) 2016/679 (splošna uredba o varstvu podatkov).

(18) https://ec.europa.eu/health/sites/default/files/ehealth/docs/eu-dcc_validation-rules_en.pdf

(19) EASA/ECDC COVID-19 Aviation Health Safety Protocol: Operational Guidelines for the management of air passengers and aviation personnel in relation to the COVID-19 pandemic (Protokol EASA/ECDC za varovanje zdravja v letalstvu v zvezi s COVID-19: operativne smernice za ravnanje z letalskimi potniki in osebjem v zvezi s pandemijo COVID-19) z dne 17. junija 2021, na voljo na naslovu https://www.easa.europa.eu/sites/default/files/dfu/Joint%20EASA-ECDC%20Aviation%20Health%20Safety%20Protocol%20issue%203.pdf

(20) ACI Europe, Survey on Digital COVID Certificates Implementation (Raziskava o izvajanju digitalnih COVID potrdil EU), 8. julij 2021.

(21) Glej oddelek 6.1 dokumenta mreže e-zdravje z naslovom Guidelines on Validation of EU Digital COVID Certificates in the context of air transport (Smernice za potrjevanje digitalnih COVID potrdil EU v zračnem prevozu) z dne 30. junija 2021.

(22) Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (splošna uredba o varstvu podatkov) (UL L 119, 4.5.2016, str. 1).

(23) Mreža e-zdravje, Guidelines on Validation of EU Digital COVID Certificates in the context of air transport (Smernice za potrjevanje digitalnih COVID potrdil EU v zračnem prevozu), 30. junij 2021.